b"\n_START_ARTICLE_\nClaustre de la Fundaci\xc3\xb3 Pere Badia\n_START_SECTION_\nDescripci\xc3\xb3\n_START_PARAGRAPH_\nInicialment l'edifici era de planta quadrada d'on nom\xc3\xa9s sobresortia l'absis de la capella. Va patir transformacions posteriors que en van modificar el volum._NEWLINE_L'edifici s'organitza al voltant d'un pati quadrat de 17 x 17 m, al voltant del qual es circula per un passad\xc3\xads que d\xc3\xb3na acc\xc3\xa9s a les diferents depend\xc3\xa8ncies. La capella situada al centre de l'eix nord-sud, \xc3\xa9s d'estil barroc ._NEWLINE_L'antic hospital cont\xc3\xa9 grans espais delimitats per les parets i la volta de can\xc3\xb3 feta amb ma\xc3\xb3 de pla amb arcs formers que s'han anat fraccionant en espais m\xc3\xa9s petits segons les necessitats de cada moment._NEWLINE_\xc3\x89s un edifici amb una clara funci\xc3\xb3 social i per tant es busca l'economia, la simplicitat de les solucions constructives i abs\xc3\xa8ncia d'ornaments._NEWLINE_Els murs de ma\xc3\xa7oneria tenen un gruix d'entre 65 i 80 cm s\xc3\xb3n l'element estructural que suporta la volta i la coberta. No presenten cap tipus d'ornamentaci\xc3\xb3. \xc3\x9anicament les cantonades, la porta d'entrada i els brancals i les llindes de les obertures tenen carreus de pedra._NEWLINE_A l'interior els murs estaven arrebossats, per\xc3\xb2 s'ha anat perdent. Es veuen per\xc3\xb2, restes d'aquest material a les voltes. El paviment original interior \xc3\xa9s de ma\xc3\xb3 de pla cer\xc3\xa0mic, encara es conserva a l'ala oest._NEWLINE_La coberta \xc3\xa9s de teula romana a dues aig\xc3\xbces i es disposa en dos nivells, m\xc3\xa9s alt pel que fa al cos principal._NEWLINE_La porta d'entrada d'acc\xc3\xa9s a l'edifici presenta una m\xc3\xadnima decoraci\xc3\xb3 escult\xc3\xb2rica. La distribuci\xc3\xb3 de les finestres no segueix cap regla compositiva.\n_START_SECTION_\nHist\xc3\xb2ria\n_START_PARAGRAPH_\nL'edifici de la fundaci\xc3\xb3 Pere Badia t\xc3\xa9 els seus or\xc3\xadgens en el llegat de Pere Badia, un indi\xc3\xa0 enriquit a les col\xc3\xb2nies, va deixar a la vila de Torredembarra mitjan\xc3\xa7ant la creaci\xc3\xb3 el 1793 de la Fundaci\xc3\xb3 Pere Badia. L'antic hospital de Torredembarra va ser substitu\xc3\xaft per aquest edifici a l'octubre de 1824._NEWLINE_Inicialment aquest nou hospital estava fora muralles posteriorment amb el creixement de la vila de Torredembarra va quedar integrat en la trama urban\xc3\xadstica._NEWLINE_Durant els segles XVIII i XIX Torredembarra va experimentar un gran creixement demogr\xc3\xa0fic i econ\xc3\xb2mic fruit de la seva important activitat comercial. La poblaci\xc3\xb3 va cr\xc3\xa9ixer m\xc3\xa9s enll\xc3\xa0 de les muralles de manera racional i organitzada. Durant el segle XIX es van construir a Torredembarra quatre grans edificis p\xc3\xbablics: el col\xc2\xb7legi del Patronat Antoni Roig, l'escorxador municipal, l'esgl\xc3\xa9sia parroquial de Baix a Mar i l'Hospital de la Fundaci\xc3\xb3 Pere Badia._NEWLINE_Aquest hospital estava at\xc3\xa8s per les filles de la caritat de Sant Vicen\xc3\xa7 de Pa\xc3\xbcl i donava servei als m\xc3\xa9s desafavorits. Actualment funciona com a resid\xc3\xa8ncia geri\xc3\xa0trica tot i que la resid\xc3\xa8ncia pr\xc3\xb2piament dita es troba en un edifici de nova construcci\xc3\xb3._NEWLINE_L'any 2011 s'inaugur\xc3\xa0 la rehabilitaci\xc3\xb3 de l'ala oest de l'antic edifici per poder acollir els centres de dia de la resid\xc3\xa8ncia i aules polivalents per a la realitzaci\xc3\xb3 d'activitats, en base un projecte del 2008."